A Bizottság határozata
(2001. március 21.)
az Indonéziából származó halászati és akvakultúra-termékek behozatalára vonatkozó különleges feltételek megállapításáról szóló 94/324/EK határozat módosításáról
(az értesítés a C(2001) 748. számú dokumentummal történt)
(EGT vonatkozású szöveg)
(2001/254/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK tanácsi irányelvvel módosított [1], a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikkére,
mivel:
(1) A legutóbb a 97/401/EK határozattal [3] módosított, az Indonéziából származó halászati és akvakultúra-termékek behozatalára vonatkozó különleges feltételek megállapításáról szóló, 1994. május 19-i 94/324/EK határozat [4] 1. cikke értelmében Indonéziában a "Ministry of Agriculture, Directorate General of Fischeries (Provincial Laboratory for Fish Inspection and Quality Control)" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
(2) Az indonéziai közigazgatás átalakítását követően a halászati termékekre vonatkozó egészségügyi bizonyítványok kiállításával foglalkozó illetékes hatóság a "Directorate General of Fischeries (DGF) of the Ministry of Marine Affairs and Fisheries" lett. Ezen új hatóság képes a hatályban lévő jogszabályok alkalmazásának hatékony ellenőrzésére. Ezért módosítani kell az illetékes hatóság 94/324/EK határozatban, és az annak A. mellékletében szereplő egészségügyi bizonyítványmintában említett megnevezését.
(3) Célszerű a 94/324/EK határozat szóhasználatát összehangolni az egyes harmadik országokból származó halászati és akvakultúra-termékek behozatalára vonatkozó különleges feltételeket megállapító, újabban elfogadott bizottsági határozatok szóhasználatával.
(4) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 94/324/EK határozat a következőképpen módosul:
1. Az 1. cikk helyébe a következő szöveg lép:
"1. cikk
Indonéziában "Directorate General of Fischeries (DGF) of the Ministry of Marine Affairs and Fisheries" a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság."
2. A 2. cikk helyébe a következő szöveg lép:
"2. cikk
Az Indonéziából származó halászati és akvakultúra-termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, mely összhangban van az A. mellékletben meghatározott mintával, és egyetlen lapból áll;
2. a termékeknek a B. mellékletben felsorolt engedélyezett létesítményekből, feldolgozó hajókról, hűtőházakból vagy nyilvántartásba vett fagyasztóhajókról kell származniuk;
3. a tartósított élelmiszerek gyártására szánt, ömlesztett, fagyasztott halászati termékek kivételével, minden csomagon letörölhetetlen betűkkel fel kell tüntetni az "INDONÉZIA" szót, és a származási létesítmény, feldolgozó hajó, hűtőház vagy fagyasztóhajó engedélyezési/nyilvántartási számát."
3. A 3. cikk (2) bekezdése helyébe a következő szöveg lép:
"(2) A bizonyítványokon fel kell tüntetni a DGF képviselőjének nevét, beosztását és aláírását, valamint a DGF többi bejegyzéstől eltérő színű hivatalos pecsétjét."
4. Az A. melléklet helyébe e határozat melléklete lép.
2. cikk
Ez a határozat az Európai Közösségek Hivatalos Lapjában való kihirdetését követő 45. napon lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2001. március 21-én.